猛将　羌活、独活　〔害〕此风药也。为祛风、散寒、除湿之要品。若血虚头痛,遍身疼痛,骨痛,因而作寒热者,俱属内伤症,二活皆是风药,能燥血,均忌。误用必反剧。　〔利〕皆苦辛平,治风寒湿痹,筋骨挛肿,头痛眩掉,颈项难伸。　本入手足太阳表里引经,又入足厥阴气分,小无不入,大无不通,故既散肌表八风之邪,兼理周身百节之痛。中国者为独活,色黄气缓,可理伏风。西羌者为羌活,色紫气雄,可理游风,羌性猛,独性缓。　独活不摇风而治风,浮萍不沉水而利水,因其所胜而为制也。　〔修治〕二八月采根,曝干去皮,或焙用。　麻黄　(见肺部)　汉防己　〔害〕下焦血分湿热之要药。然其性悍气猛,走窜决防,苦伤胃。凡胃虚阴虚,自汗盗汗,口苦舌干,肾虚小水不利,及胎前产后血虚,虽有下焦湿热,慎勿用之。　东垣云∶防己大苦大寒,泻血中湿热,亦瞑眩之药也,服之使人心身烦乱,饮食减少。　若虚人用防己,其害有三∶谷食已亏,复泄大便,则重亡其血,此不可用,其害一也;如人大渴引饮,是热在上焦肺经气分,而防己乃下焦血分药,此不可用之者,其害二也;外伤风寒邪传肺经气分而小便黄赤,乃至不通,此上焦气病,禁用血药,此不可用者,其害三也。大抵上焦湿热者,皆不可用也。　〔利〕苦辛寒,入膀胱,亦通行十二经。祛下焦血分之湿热,通二便,木防己用治风症。　〔修治〕二八月采阴干,以车前草根相对蒸半日,晒干用。今惟去皮锉,酒洗晒干用。　木通　(见心部)　葶苈　(见肺部)　猪苓　(见肾部)　次将　独活　(见前)　防风　〔害〕升浮之性,易动肝木。若似中风,产后血晕痉急诸病,头痛因于血虚不因于风寒,泄泻不因于寒湿,及二便闭涩,小儿脾虚发搐,慢惊脾风,气升作呕,火升作嗽,阴虚盗汗,阳虚自汗等病,法所同忌。能泻肺实,误服泻人上焦元气。叉头者,令人发狂,叉尾者,发人痼疾。　〔利〕甘辛温,入肺膀胱二经。治大风恶风,风邪周痹,头面浮风,眼赤,多泪,能防御外风,故名。卑贱之职,随所引而至,乃风药中之润剂也。　〔修治〕青州黄润者良,软芦糯体。登州莱阳次之,关东者性硬,不佳。十二月采根,曝干切用。　蒲黄　〔害〕性滑动血,一切劳伤发热,阴虚内热无瘀血者,禁用。瘀因寒滞者忌投,多食令人自利,极能虚人。　〔利〕甘平,生用行血,炒黑止血,入东方血海,兼入州都,故又能利小便。　〔修治〕凡使勿用松黄并黄蒿。真蒲黄须隔三重纸,焙令色黄,蒸半日,却再焙干用之妙。　此即香蒲花中蕊屑,汤成入药。生,滑破血,炒,涩止血。　川楝子　(见肝部)　前胡　(见肺部)　本　〔害〕气雄上升,能耗血液。凡温病头痛,发热口渴,或骨疼,及伤寒发于春夏,阳证头疼,产后血虚火炎,皆不宜服。　〔利〕辛温,理大肠、小肠、膀胱寒湿,治风家巅顶作痛,女人阴肿疝疼。　泽泻　(见肾部)　葱白　〔害〕发散之品,病患表虚易汗者,勿食。病已得汗,勿再进。多食葱,令人神昏,损发须,虚气上冲。同蜜食,下利,壅气杀人,名甜砒霜。同枣食,令人病。正月食生葱,令人面上起游风。　〔利〕辛散轻平,入肺、胃、肝、膀胱。发汗解肌,通上下阳气,气通则血活,故治诸血。　通气则解毒,故杀诸毒。宣风湿,利耳鸣,通二便,宣解用白须,通窍用青葱管。　〔修治〕大管冬葱入药为良,葱白连须用,采无时。　甘遂　〔害〕其性阴毒。虽善下水除湿,然能耗损真阴,亏竭津液。元气虚人,除伤寒水结胸不得不用外,其余水肿鼓胀,小便频多,脾阴不足,土虚不能制水,以致水气泛滥者皆不宜用。　河间云∶诸湿肿满,皆属脾土,法应补脾实土,兼利小便,而反用甘遂下之,是重虚其本也。水既暂去,复肿,必死矣。必察病属湿热有饮有水,而元气尚壮,乃可一施,不然多致不起,戒之须慎。　〔利〕苦甘寒,泻肾、膀胱及隧道水湿,逐留饮水胀,攻痞结疝瘕。　仲景治心下留饮,与甘草同行,取其相反以立功。凡水胀,以甘遂涂腹绕脐,内服甘草汤,其肿便消。二物相反,而感应如神。　〔修治〕二、八月采根阴干,用东流水浸去黑水,面裹煨熟用,以去其毒,入丸散,捣为末。